送建州通判沈太博
作者：梅堯臣
朝代：宋

paragraphs: 昔聞醉翁吟，是沈夫子所作。
今聽醉翁吟，是沈夫子所彈。
聲如冰凘下石灘，嚼齧碎玉遶齒寒。
四坐整衣容色端，醉翁雖醉無慢官。
其音正以樂，其俗便且安，何害酩酊顔渥丹。
沈夫子，邂逅相遇必已歡。
玉琴能寫人肺肝，人所爲難君不難。
平明解船建谿去，輕齎快意不長湍。
谿東白茗象月團，來奉至尊龍屈盤。
餘爲带銙與臠片，散在六合雲漫漫。
况君五臟清如水，宜飲沆瀣采木欄。
更留瓦硯贈我看，鄴宮鴛鴦誰刻剜。